recursal/SuperWikiNEXT-32B huggingface dataset:
**סמסונג גלקסי A12** (באנגלית:**Samsung Galaxy A12**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. הוא יורשו של סמסונג גלקסי A11. באוגוסט 2021 השיקה סמסונג מחדש את הטלפון בהודו. ב-9 באוגוסט 2021 הוכרזה גרסה חדשה של הטלפון בשם: "סמסונג גלקסי A12 נאצ'ו". המכשיר הוכרז בנובמבר 2020.

מפרט
----

### חומרה

המכשיר מצויד במסך בגודל 6.5 אינץ' וברזולוציית 720×1600 פיקסלים, ביחס גובה-רוחב של 20:9.

המכשיר מופעל על ידי מעבד בעל שמונה ליבות, כאשר 4 מהן פועלות בתדר עבודה של 2.35 ג'יגה הרץ, וה-4 הנוספות פועלות בתדר עבודה של 1.8 ג'יגה הרץ. למכשיר אחסון פנימי בנפח 64G וזיכרון RAM בנפח 4 ג'יגה בייט. כמו כן, המכשיר מופעל על ידי סוללת ליתיום פולימר, בקיבולת 5000 מיליאמפר-שעה.

#### מצלמה

המכשיר מצויד במערך בעל ארבעה מצלמות אחוריות, ומצלמה אחת קדמית, הכולל: מצלמה ראשית עם חיישן ברזולוציה 48 מגה פיקסל; מצלמה אולטרה בשדה ראייה של 123 מעלות ברזולוציה 8 מגה פיקסל; זוג מצלמות ברזולוציה 2 מגה פיקסל; מצלמה קדמית ברזולוציה 8 מגה פיקסל. המצלמה הראשית מסוגלת להקליט וידאו עד 1080p.

### תוכנה

המכשיר הושק כשמותקנת עליו - One UI Core 2.5 על פני אנדרואיד 10, ולאחר מכן עודכן ל-3.1 One UI Core יחד עם תיקון האבטחה של מאי 2021, ובאוקטובר 2022 עודכן לאנדרואיד 12.

קישורים חיצוניים
----------------

ויקישיתוף מדיה וקבצים בנושא **סמסונג גלקסי A12** בוויקישיתוף
* אתר האינטרנט הרשמי של סמסונג גלקסי A12

הערות שוליים
------------

1. ↑  מפרט טכני טלפון סלולרי Samsung Galaxy A12 SM-A125F/DS 64GB 4GB RAM סמסונג - זאפ, באתר Zap
2. ↑  Samsung Galaxy A12 - Full phone specifications, m.gsmarena.com
3. ↑  SamMobile, Galaxy A12 relaunched in India with a different processor, SamMobile (באנגלית אמריקאית)
**דבון אלן** (באנגלית: **Devon Allen**; נולד ב-12 בדצמבר 1994) הוא אתלט אמריקאי, שלוש פעמים אלוף ארצות הברית (2014, 2016 ו-2018) בריצת 110 מטר משוכות.

ביוגרפיה
--------

אלן נולד ברנטון, וושינגטון. בשנים 2014–2016 שיחק פוטבול בעמדת התופס בנבחרת אוניברסיטת אורגון.

### 2014

#### אלוף ארצות הברית

באליפות המכללות שנערכה ביוג'ין, אורגון ביוני 2014 זכה אלן במדליית זהב בריצת 110 מטר משוכות בתוצאה של 13.16 שניות. שבועיים לאחר מכן, באליפות ארצות הברית שנערכה בסקרמנטו, קליפורניה בסוף יוני הוא זכה במדליית זהב בריצת 110 מטר משוכות בתוצאה של 13.16 שניות.

### 2016

במבחנים האמריקאים לאולימפיאדת ריו דה ז'ניירו (2016) שנערכו ביוג'ין, אורגון ביולי 2016 זכה במדליית זהב בריצת 110 מטר משוכות בשיא אישי חדש של 13.03 שניות ונכלל במשלחת האמריקאית למשחקים. במשחקים עצמם הוא סיים חמישי בתוצאה של 13.31 שניות.

### 2021

במבחנים האמריקאים לאולימפיאדת טוקיו זכה במדליית כסף בריצת 110 מטר משוכות בתוצאה של 13.10 שניות, אחרי גרנט הולוואי (12.96 שניות) ולפני דניאל רוברטס (13.11 שניות) ובמשחקים האולימפיים עצמם סיים רביעי בתוצאה של 13.14 שניות.

### 2022

באפריל 2022 חתם על חוזה בפילדלפיה איגלס. ב-12 ביוני קבע בריצת 110 מטר משוכות שיא אישי חדש ותוצאת השנה בעולם של 12.84 שניות המדרגת אותו שלישי בכל הזמנים.

שיאים אישיים
------------

### אצטדיון

* ריצת 100 מטר: 10.20 שניות (2022)
* ריצת 200 מטר: 20.52 שניות (2018)
* ריצת 110 מטר משוכות: 12.84 שניות (2022)

קישורים חיצוניים
----------------

ויקישיתוף מדיה וקבצים בנושא **דבון אלן** בוויקישיתוף
* דבון אלן, ברשת החברתית פייסבוק
* דבון אלן, ברשת החברתית אקס (טוויטר)
* דבון אלן, ברשת החברתית אינסטגרם
* דבון אלן, באתר הוועד האולימפי הבין-לאומי
* דבון אלן, באתר olympedia.org
* דבון אלן, באתר התאחדות האתלטיקה הבין-לאומית
* דבון אלן, באתר ליגת היהלום
* דבון אלן, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14432012

 |
**סמסונג גלקסי A10s** (באנגלית: **Samsung Galaxy A10s**) הוא טלפון חכם מבוסס אנדרואיד, כחלק מסדרת A של סמסונג גלקסי. הוא הוכרז ב-12 באוגוסט 2019, והושק ב-27 באוגוסט 2019 בהודו. המכשיר נמכר מאוחר יותר כ-"סמסונג גלקסי M01s". הוא יורשו של סמסונג גלקסי A10.

עיצוב
-----

המכשיר שוקל 168 גרם, גובהו 156.9 מ"מ, רוחבו 75.8 מ"מ, ועוביו 7.8 מ"מ. המסך של המכשיר בגודל 6.2 אינץ'. המסגרת והגב של המכשיר בנויה מפלסטיק. למכשיר יש מערך מצלמה כפול בחלק השמאלי העליון של הפאנל האחורי. למכשיר יש קורא טביעות אצבע בחלק האמצעי העליון של הפאנל האחורי, וחריץ בצורת V בחלק האמצעי העליון של המסך בו ממוקמת המצלמה הקדמית.

מפרט
----

### חומרה

המכשיר מצויד במסך מסוג "TFT LCD" בגודל 6.2 אינץ' וברזולוציית 720x1520 פיקסלים, ביחס גובה-רוחב של 19:9.

המכשיר מופעל על ידי מעבד בעל שמונה ליבות, עם תהליך ייצור של 12 ננומטר, כאשר 4 מהן פועלות בתדר עבודה של 2.0 ג'יגה הרץ, וה-4 הנותרות פועלות בתדר עבודה של 1.5 ג'יגה הרץ. האחסון הפנימי של המכשיר הוא בנפח 32 ג'יגה בייט, שניתן להרחיב באמצעות כרטיס microSD עד ל-512 ג'יגה בייט. למכשיר יש זיכרון RAM בנפח 2 ג'יגה בייט. כמו כן, המכשיר מופעל על ידי סוללת ליתיום פולימר בקיבולת 4000 מיליאמפר-שעה, שאינה ניתנת להסרה. למכשיר ישנו קורא טביעות אצבע.

#### מצלמה

המכשיר מצויד במערך בעל שתי מצלמות אחוריות, ומצלמה אחת קדמית, הכולל: מצלמה ראשית ברזולוציה 13 מגה פיקסל; חיישן עומק ברזולוציה 2 מגה פיקסל; כמו כן, ומצלמה קדמית ברזולוציה 8 מגה פיקסל; המצלמות האחוריות והקדמית תומכות ב-1080p המסוגלות להקליט וידאו ב-30 פריימים לשנייה.

### תוכנה

המכשיר הושק כשמותקנת עליו אנדרואיד 9 ("פאי"). ניתן לשדרג לגרסה אנדרואיד 10 לממשק המותאם של סמסונג - One UI 2. באוקטובר 2021 המכשיר עודכן לאנדרואיד 11 לממשק - One UI 3.

קישורים חיצוניים
----------------

* אתר האינטרנט הרשמי של סמסונג גלקסי A10s

הערות שוליים
------------

1. ↑  Samsung Galaxy A10s - Full phone specifications, GSMArena.com
2. ↑  מפרט טכני טלפון סלולרי Samsung Galaxy A10s SM-A107F 32GB סמסונג - זאפ, באתר Zap
3. ↑  Samsung Galaxy A10s Price in India, Specifications, Comparison (28th December 2021), NDTV Gadgets 360 (באנגלית)
4. ↑  הוכרז: Samsung Galaxy A10s – גרסה משודרגת לשוק הנמוך, באתר www.gadgety.co.il, ‏2019-08-12
5. ↑  Samsung Galaxy A10s: מפרט מלא | SpeX
**כריסטופר צ'ארלס פאפאס** (באנגלית: **Christopher Charles Pappas**; נולד ב-4 ביוני 1980) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הראשון של מדינת ניו המפשייר, מאז 2019.

ביוגרפיה
--------

פאפאס נולד במנצ'סטר שבניו המפשייר, בנם של דון וארתור פאפאס. אבי סבו הגיע אל ניו המפשייר כאזרח אמריקני חדש בראשית המאה העשרים לאחר שהיגר לארצות הברית מיוון. ב-1998 סיים פאפאס את לימודיו התיכוניים בתיכון המרכזי של מנצ'סטר. אחר כך למד במכללת הרווארד, שם כתב בעיתון הרווארד קרימסון. ב-2002 השלים לימודי תואר ראשון בלימודי ממשל באוניברסיטת הרווארד. כמו כן, פאפאס היה חבר באגודה ההיסטורית של מנצ'סטר בחברה לשירותי דרום ניו המפשייר.

ב-1996, בעודו סטודנט, פגש פאפאס את ג'ין שאהין, אז חברת הסנאט של ניו המפשייר, שהתמודדה באותה העת לתפקיד מושל המדינה. הוא חתם טופס התנדבות במטה הבחירות של שאהין, מה שהיה למעשה הפעילות הפוליטית הראשונה שלו. שמונה שנים לאחר מכן, ב-2002, נבחר פאפאס לתפקידו הציבורי הראשון כחבר בבית הנבחרים של ניו המפשייר, שם כיהן עד 2006. בשנה זו נבחר לגזבר מחוז הילסבורו, אך ב-2010 הפסיד את התפקיד לרוברט ברנס.

ב-2012 נבחר פאפאס למועצת הרשות המבצעת של מדינת ניו המפשייר, כשהוא גובר על גזבר מחוז הילסבורו רוברט ברנס. הוא נבחר מחדש למועצה בבחירות 2014 ובבחירות שנתיים אחר כך.

במשך שנים נחשב פאפס למועמד פוטנציאלי לבית הנבחרים של ארצות הברית או אפילו לתפקיד מושל המדינה. עם הודעתה של חברת בית הנבחרים קרול שאה-פורטר כי אין בכוונתה להתמודד מחדש בבחירות 2018, הכריז פפס על מועמדותו לבית הנבחרים מטעם מחוז הקונגרס הראשון של ניו המפשייר.

ב-12 בספטמבר 2018 הביס פאפאס בבחירות המקדימות שנערכו במפלגה הדמוקרטית עשרה מועמדים נוספים, בהם עוזרו לשעבר של מזכיר ההגנה של ארצות הברית לענייני ציבור מאורה סאליבן ולוי סנדרס, בנו של ברני סנדרס. בבחירות הכלליות גבר על מועמד המפלגה הרפובליקנית אדי אדוארדס, לשעבר חבר באגודת ניו המפשייר לאכיפת משקאות אלכוהוליים ומפקד משטרת המדינה לשעבר.

### חיים אישיים

פאפאס רווק ומעולם לא נישא, והוא הומוסקסואל מוצהר.

קישורים חיצוניים
----------------

ויקישיתוף מדיה וקבצים בנושא **כריס פאפאס** בוויקישיתוף
* אתר האינטרנט הרשמי של כריס פאפאס (באנגלית)
* כריס פאפאס, ברשת החברתית אקס (טוויטר)
* כריס פאפאס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  אמילי צ'אן, Hassan Waits to Choose Her Adventure in New Hampshire, באתר Roll Call‏, 31 באוגוסט 2015 (באנגלית)
3. ↑  אדם סקסטון וג'ון דיסטאסו, WMUR first: Democrat Pappas announces candidacy for 1st District US House seat, באתר WMUR‏, 9 בנובמבר 2017 (באנגלית)
4. ↑  Gay N.H. Executive Council candidate stumps in D.C. באתר וושינגטון בלייד, 19 ביוני 2012 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w66z02vc
* US Congress: P000614

 |
שגיאות פרמטריות בתבנית:מחשב   
שימוש בפרמטרים מיושנים [ גודל ] 

**סמסונג גלקסי A80** הוא טלפון חכם המיוצר על ידי סמסונג אלקטרוניקה כחלק מסדרת ה-גלקסי A. הוא הושק באירוע שערכה סמסונג בבנגקוק, תאילנד ב-10 באפריל 2019, ויצא לשווקים ב-29 במאי 2019.

מפרט
----

### חומרה

המכשיר מגיע עם מסך בגודל 6.7 אינץ' ברזולוציית 1080x2400 פיקסלים.

מסך סופר אמולד מסוג "New Infinity Display" עם יחס של 20:9.

מעבד מתומן ליבות מסוג סנאפדרגון 730G, זיכרון 8 ג'יגה, אחסון 128 ג'יגה ללא אופציה להרחבה על ידי כרטיס מיקרו SD, בטריית 3700 מיליאמפר-שעה, וטעינה מהירה 25W.

#### מצלמה

המכשיר מצויד במערך בעל שלושה מצלמות, הכולל - חיישן ראשי 48 מגה פיקסל, חיישן צילום רוחב 8 מגה פיקסל, וחיישן עומק TOF.

למכשיר אין מצלמת סלפי נפרדת, אלא מנגנון ההופך את המצלמות בגב המכשיר לצורך צילום סלפי.

### תוכנה

המכשיר הושק עם מערכת ההפעלה אנדרואיד פאי בממשק המותאם של סמסונג - Une UI.

הטלפון כולל תכונות רבות כולל ביקסבי.

ב-9 באפריל 2020 הטלפון קיבל עדכון תוכנה עם ממשק One UI 2.0 ומערכת הפעלה אנדרואיד 10.

ראו גם
------

* סמסונג גלקסי

קישורים חיצוניים
----------------

ויקישיתוף מדיה וקבצים בנושא **סמסונג גלקסי A80** בוויקישיתוף
* 

* אתר האינטרנט הרשמי של סמסונג גלקסי A80
**סאמי פרידריך** (נולד ב-23 באפריל 1951) הוא מייסד ויו"ר חברת הייעוץ האסטרטגי שלדור, לשעבר מנכ"ל משרד הכלכלה והתכנון וחבר הנהלה במספר מוסדות וארגונים ציבוריים.

ביוגרפיה
--------

פרידריך, יליד צרפת, עלה לישראל לאחר סיום לימודיו בתיכון כדי להתגייס לצה"ל, בו הוא שימש כקצין בחיל האוויר. לאחר שירותו הצבאי הוא השלים תואר ראשון במתמטיקה ופיזיקה באוניברסיטה העברית בירושלים, ותואר שני במנהל עסקים באוניברסיטת הרווארד. עם סיום לימודיו שימש כיועץ וראש צוות בתאגיד הייעוץ האסטרטגי הבינלאומי מקינזי. 

בשנת 1981, עם כינונה של הממשלה ה-19, מונה על ידי יעקב מרידור למנכ"ל משרד הכלכלה והתכנון, תפקיד בו כיהן במשך שלוש שנים. לאחר סיום תפקידו, עם חילופי השלטון בשנת 1984, ייסד פרידריך את "שלדור", חברת הייעוץ האסטרטגי הראשונה מסוגה בישראל. גם לאחר הקמת החברה, פרידריך המשיך להיות פעיל בזירה הציבורית ובין השאר כיהן כחבר הנהלת המכון הישראלי לדמוקרטיה, חבר הנהלת הפורום הישראלי, כיו"ר עמית של ועדת המשנה לפיתוח המשאב החינוכי בסוכנות היהודית וחבר בחבר הנאמנים של הסוכנות וכחבר בצוות ההיגוי של תוכנית ישראל 2028.

קישורים חיצוניים
----------------

* הרצאתו של פרידריך "כלים מוסדיים לניהול אסטרטגי ברמה הלאומית" בכנס חזון לישראל 2028 של מכון ירושלים לחקר ישראל

הערות שוליים
------------

1. ↑  הדר חורש, "עצות של דור חדש", באתר הארץ, 29 בספטמבר 2003
**שביתת פקחי הטיסה בארצות הברית** ב-3 באוגוסט 1981 נחשבת לאחד הרגעים המכריעים בתקופת נשיאותו של רונלד רייגן ולאחת ההתרחשויות החשובות ביותר בתולדות יחסי העבודה בארצות הברית. הפקחים, שאוגדו בארגון פקחי הטיסה המקצועיים (PATCO), הכריזו על שביתה בדרישה להעלאת שכרם, לאפשרות לפרישה מוקדמת ולשבוע עבודה מקוצר בן 32 שעות. שביתתם שיתקה את התעופה בארצות הברית, והייתה מנוגדת לחוק שאסר שביתות של איגודי עובדים בארגונים ממשלתיים. 

נשיא ארצות הברית רונלד רייגן במסיבת עיתונאים בה הציב אולטימטום לפקחי הטיסה, אוגוסט 1981
הנשיא רייגן טען כי השביתה מסכנת את הביטחון הלאומי, דרש מהשובתים לשוב לעמדותיהם, ואיים כי אם לא יעשו כן בתוך 48 שעות, יסולקו מתפקידם.
האיגוד, בראשות נשיאו רוברט פולי, סירב, והנשיא רייגן מימש את איומו: רובם הגדול של פקחי הטיסה בארצות הברית שסירבו לשוב לתפקידם, למעלה מ-11 אלף במספר, פוטרו מתפקידם. לאחר מכן התאפשרה הפעלת התעופה בארצות הברית, גם אם בנפח מופחת, על ידי גיוס פקחים מהצבא, פקחים שלא היו בתפקיד, ופקחים שהועברו זמנית ממגדלי פיקוח פרטיים. רייגן החליף את השובתים בפקחים צעירים ובכך נטל סיכון גדול, שכן חוסר ניסיונם של אלו עלול היה להוליד אסון. פקחי הטיסה של קנדה גילו באותה תקופה סולידריות עם השובתים האמריקניים וסירבו לפקח על טיסות מארצות הברית.

הנשיא רייגן אף הפעיל את סעיף החוק שקבע שהשובתים לא יוכלו לשוב עוד לתפקיד ממשלתי. מאוחר יותר הגמיש עמדתו ואיפשר להם לשוב לתפקידים ממשלתיים, אך לא לתפקיד של פקח טיסה. רק בתקופת הנשיא ביל קלינטון, 12 שנה מאוחר יותר, התאפשר ל-800 מהמפוטרים לשוב לתפקידם.

ארגון פקחי הטיסה, שבתחילה קיים יחסים טובים עם רייגן ותמך בבחירתו לנשיאות, פורק אחרי השביתה בידי הממשלה, ונקנס ב-150 מיליוני דולרים שהביאו אותו לפשיטת רגל.

בעשורים שלאחר שבירת השביתה בידי הנשיא רייגן ירדה באופן דרמטי מידת השימוש בשביתה ככלי בסכסוכי עבודה בארצות הברית. 

הפרשן הכלכלי נחמיה שטרסלר כתב על האירוע, מנקודת מבט היסטורית: "מאותו רגע הכל התייחסו אליו ברצינות. לא עוד שחקן מהוליווד, אלא מנהיג. פרשנים שניתחו לימים את צעדו זה אמרו, שזה היה גם הצעד הכי משמעותי מבחינת מדיניות החוץ. כי מאותו רגע החלה גם ברית המועצות (ממלכת הרשע) להתייחס אליו ברצינות".

הערות שוליים
------------

1. ↑  בלשונו הציורית אמר רייגן: 
It is for this reason that I must tell those who fail to report for duty this morning they are in violation of the law, and if they do not report for work within 48 hours, they have forfeited their jobs and will be terminated.
2. ↑  נחמיה שטרסלר (טור דעה), כן להורדת מסים, באתר הארץ, 21 באפריל 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007317762905171
* LCCN: n82226522
* VIAF: 125352128
* WorldCat: lccn-n82226522

 |
**מתא"ן - מפעל תרבות ואמנות לנוער** הוא ארגון שהוקם ב-1981 שמטרתו איתור וטיפוח בני נוער בעלי כישרון באמנויות בישראל. בין השאר הוא עוסק בהעשרה ובקידום העשייה האמנותית במתנ"סים ובמסגרות של החינוך הבלתי פורמלי, ומקיים השתלמויות למורים לאמנויות.

היסטוריה
--------

מרי ג'יין ובוב אשר משיקגו בארצות הברית יזמו הקמת מחנה קיץ לכישרוניים שבבני הנוער העוסקים במוזיקה בישראל. המיזם יצא לפועל בשיתוף פעולה עם משרד החינוך והתרבות והחברה למתנ"סים.

בשנה הראשונה (1981) נבחרו כמה עשרות מוזיקאים צעירים (נגני כלי נשיפה) לקחת חלק בתוכנית הקיץ. בשנים שלאחר מכן התפתחה התוכנית גם לתחומי כלי הקשת ולתחום המחול (רקדנים צעירים) ובהמשך החלו לפעול גם תוכניות לצעירים בתחומים: תיאטרון, אמנות פלסטית וכתיבה ספרותית.

מקימו של מתא"ן ומנהלו הראשון היה רפי עמרם שפיתח את עבודת הארגון בתחומי המוזיקה והמחול תוך בניית שיתופי פעולה עם גורמים שונים בארץ ובעולם.
צביקה טימברג, מנהלו השני של מתא"ן, שם דגש מיוחד במקצוע המחנות בחנוכה, בפסח ובקיץ.

מנהלו השלישי היה נח איתן, שליווה את פעולות המפעל כמעט מראשית הקמתו כחבר איגוד תזמורות כלי הנשיפה ובהמשך כיו"ר שלו.

מנהלו הרביעי של מתא"ן, אורי סטריזובר, פתח בנוסף למוזיקה ולמחול ארבעה תחומי תוכן נוספים: אמנות פלסטית, כתיבה, תיאטרון וקולנוע.

צוות מתא"ן מונה אנשי אמנות בכירים, אנשי חינוך ואנשי ארגון והפקה. הצוות האמנותי מורכב מאמנים פעילים המשלבים עיסוק חינוכי אמנותי במתא"ן יחד עם יצירה אמנותית פעילה. בצוות המקצועי של מתא"ן אמנים ויוצרים מהשורה הראשונה מישראל וממדינות העולם.

בסוף שנת 2007, לאור קיצוץ בתקציב העמותה ממשרד החינוך, עשיית הארגון עברה למתכונת חלקית והצטמצמה לפעילויות בתחום המוזיקה והמחול בלבד.

בשנת 1999 יצא לאור בהוצאות מתא"ן הספר "לפני שיהפכו לנחל ולעץ", המאגד מבחר מיצירותיהם של בני הנוער, משתתפי סדנות מתא"ן בתחומי שירה, סיפורת, ציור ופיסול.

הישגים ומעשים
-------------

מתא"ן מפעיל מדי שנה אלפי בני נוער בעלי כישרון באמנויות ומורים באמנויות, בתוכניות שנתיות וברמה ארצית. הארגון פועל בשישה תחומי אמנות: מוזיקה, מחול, תיאטרון, אמנות פלסטית, קולנוע וכתיבה יוצרת. רבים מבוגרי מתא"ן הם כיום אמנים או מורים הפועלים במסגרת גופים מובילים בארץ ובעולם. כמו כן, מפעיל הארגון עשרות תוכניות אשר מטרתן היא קידום החינוך לאמנויות במתנ"סים ובמסגרות של החינוך הבלתי פורמלי ברחבי הארץ.

מתא"ן מקיים עשרות תוכניות אמנות במתנ"סים וארגונים ברחבי הארץ, ביניהן: כיתות אמן במוזיקה, כיתות אמן במחול, חממות כתיבה, תערוכות נודדות, בניית פרוגרמה יישובית במחול ובמוזיקה ועוד.

במתא"ן הוכשרו למעלה מ–70 מנחים לכתיבה. עשרות מתוכם עובדים בהנחיית כתיבה בשורה ארוכה של יישובים ברחבי הארץ. מתא"ן מטפח עשרות ציירים בני העדה האתיופית מ-5 יישובים, מטפח את האמנות במגזר הערבי ובמגזרים אחרים.

קישורים חיצוניים
----------------

* אלי ערמון אזולאי, עמותת מתא"ן בסכנת סגירה, באתר הארץ, 1 במרץ 2009
* נעם בן זאב, משרד התרבות מפסיק את המוסיקה למתא"ן, באתר הארץ, 24 באוגוסט 2009
* מתא"ן, באתר "גיידסטאר ישראל"
**קאליף וייאט** (באנגלית: **Khalif Wyatt**; נולד ב-10 ביוני 1991) הוא כדורסלן עבר אמריקאי ששיחק בליגת העל בכדורסל במשך חמש שנים.

קריירה
------

וייאט נולד וגדל בנוריסטאון שבפנסילבניה. הוא שיחק כדורסל בנבחרת בית הספר שלו, ורשם ממוצעים של 18 נקודות למשחק כשהיה בכיתה י"א (אז זכה בית הספר במקום השני בליגת התיכונים של פנסילבניה) ו-20 נקודות למשחק כשהיה בכיתה י"ב.

בשנת 2009 הצטרף לקבוצת הכדורסל של אוניברסיטת טמפל בפילדלפיה, טמפל אולס (Temple Owls). בעונתו הראשונה בקבוצה, שבה מיעט לשחק, זכתה באליפות ליגת המכללות של האזור האטלנטי. בשנתו השנייה בטמפל קלע 10.1 נקודות בממוצע למשחק, ונבחר לשחקן השישי של האזור האטלנטי. בעונה הבאה, שבה שוב זכתה טמפל באליפות האזור, העמיד ממוצע של 17.1 נקודות למשחק. בעונה האחרונה שלו בטמפל, הוביל את קלעי הקבוצה עם 20.5 נקודות בממוצע למשחק, והוא נבחר לשחקן העונה של האזור האטלנטי.

וייאט לא נבחר בדראפט ה-NBA של 2013, אך החל לשחק בפילדלפיה 76' בליגת הקיץ. הוא הצטרף לקבוצה באופן רשמי, אך שוחרר ממנה עוד בטרם נפתחה העונה. זמן קצר אחר כך הצטרף לגואנדונג סאות'רן טייגרס מליגת ה-CBA הסינית. לאחר שלושה חודשים שב לארצות הברית, והצטרף לספרינגפילד ארמור מליגת הפיתוח של ה-NBA, בה נשאר עד תום העונה.

בעונת 2014/2015 הצטרף וייאט להפועל אילת מליגת העל. הוא היה אחד השחקנים המובילים בקבוצה, עם 15 נקודות בממוצע למשחק, ונטל חלק בהעפלתה ההיסטורית לגמר הפלייאוף. בסיום העונה נבחר לחמישיית העונה, לצדם של אייק אופייבו, ליאור אליהו, שון דאוסון ודווין סמית'.

בעונת 2015/2016, קאליף היה ממובילי הקבוצה כששיחק 28.2 דקות וקלע 15.3 נקודות בממוצע למשחק. הוא גם הגיע עם קבוצתו לחצי גמר ליגת העל, שם הפסידו להפועל ירושלים 82:78. במשחק זה, קלע 8 נקודות, 4 אסיסטים ו-3 ריבאונדים ב32 דקות.

בעונת 2016–2017 חתם בהפועל חולון. בינואר 2018 חתם בעירוני נס ציונה. ביולי 2018 חזר להפועל חולון.

בחולון קלע בחצי העונה הראשונה 18.8 נקודות למשחק אך נפצע וגמר את העונה.

קאליף פרש מכדורסל בשנת 2022

קישורים חיצוניים
----------------

ויקישיתוף מדיה וקבצים בנושא **קאליף וייאט** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ESPN
* דף השחקן באתר מנהלת הליגה
* רענן וייס, הכאב של קאליף וואייט: "אתה שואל את עצמך 'למה זה קורה לי", באתר mynet‏ חולון, 25 במרץ 2019

הערות שוליים
------------

1. ↑  אזור הכולל מכללות מאוהיו, וירג'יניה, מיזורי, מסצ'וסטס, ניו יורק, פנסילבניה, מחוז קולומביה, קרוליינה הצפונית ורוד איילנד
לוגו הפסגה, 2012לוגו הפסגה, 2012
**הפסגה לביטחון גרעיני** (באנגלית: **Nuclear Security Summit**) היא פסגה בינלאומית בת יומיים שמארחת את מרבית מנהיגי מדינות העולם, לרבות מנהיגי מעצמות, בפורום שדן בנושאי מניעת הפצת נשק גרעיני וחיזוק הביטחון הגרעיני. הפסגה הראשונה שנערכה בארצות הברית, נערכה ימים אחדים לאחר חתימת הסכם סטארט החדש, שבמסגרתו הוסכם לקיים פורום בינלאומי ולפסגת פגישה כדיון בנושאי אבטחת חומרים רדיואקטיביים ומניעת זליגתם לידי מחבלים וארגוני טרור.

הפסגה לביטחון גרעיני, 2010
--------------------------

משתתפות הפסגה לביטחון גרעיני, 2010
משתתפי הפסגה
**הפסגה לביטחון גרעיני** (2010 Nuclear Security Summit) נערכה בוושינגטון, ארצות הברית בין ה-12 ל-13 באפריל 2010. הפסגה התמקדה בדרכי הגנה ואבטחת חומרים גרעיניים (כאורניום ופלוטוניום), על מנת למנוע טרור גרעיני.

הפסגה הייתה לפגישה הגדולה ביותר שנטלו בה חלק ראשי מדינות, סך הכל משלחות מ-46 מדינות שונות הגיעו לפסגה, כאשר 38 מהן הובלו על ידי ראשי מדינות או ראשי ממשלה.

הפסגה לביטחון גרעיני, 2012
--------------------------

**הפסגה לביטחון גרעיני בסיאול ב-2012** (באנגלית: **2012 Seoul Nuclear Security Summit**) היא פסגה בינלאומית בת יומיים שנערכה בין ה-26 ל-27 במרץ 2012 בסיאול שבקוריאה הדרומית, הפסגה מארחת את מרבית מנהיגי מדינות העולם, לרבות מנהיגי מעצמות, בפורום שדן בנושאי מניעת הפצת נשק גרעיני וחיזוק הביטחון הגרעיני.

פסגת הביטחון הגרעיני הקודמת, שהייתה הראשונה מסוגה, התקיימה ב-2010, בארצות הברית, ואף היא אירחה מנהיגים מכל העולם. ב-2014 תתקיים הפסגה הבאה, והיא צפויה להיערך בהולנד.

### סדרי עדיפויות

1. העמקת שיתוף הפעולה וחיזוק השותפויות כדי לסייע למניעת נפילתם של חומרים גרעיניים לידיהם של ארגוני טרור ומחבלים.
2. חיזוק מעמדה של הסוכנות הבינלאומית לאנרגיה אטומית (סבא"א), ומשאביה לצורך מילוי מחויבויותיה.
3. נקיטה בפעולות ספציפיות כדי לאבטח חומרים גרעיניים ומניעת הברחות וסחר לא חוקי בחומרים רדיואקטיביים.

#### לוח זמנים וסדר יום

המדינה המארחת של הפסגה ממלאת תפקיד חשוב בקביעת סדר היום. סוגיית תוכנית הגרעין של קוריאה הצפונית צפויה להעלות על סדר היום של הפסגה.

כמו כן, תידון בפסגה נושא פיתוח הטכנולוגיה הגרעינית בברזיל ווייטנאם שמתכננות לבנות כורים גרעיניים משלהן, ועל רקע זאת הפסגה תידון במצב הסביבתי ביפן לאחר האסון הגרעיני בפוקושימה. נוסף לזה, אף שברזיל נמצאת במצב כלכלי טוב, ומעמדה הכלכלי הולך וגדל, יש לה היסטוריה של הפיכות, ונושא אבטחת דלק גרעיני מועשר וציוד טכנולוגי גרעיני, מהווה אתגר של ממש, עקב הידרדרות במצב השיטור ואכיפת החוק, בברזיל. כמו כן, תידון ההשפעה האפשרית של הפיכת איראן למעצמה גרעינית וההשלכות על המזרח התיכון במקרה שכזה.

הפסגה לביטחון גרעיני, 2014
--------------------------

הפסגה לביטחון גרעיני ב-2014, נערכה בהאג שבהולנד.

ראו גם
------

* סטארט החדש
* פירוק נשק גרעיני
* האמנה למניעת הפצת נשק גרעיני

קישורים חיצוניים
----------------

ויקישיתוף מדיה וקבצים בנושא **הפסגה לביטחון גרעיני** בוויקישיתוף
* 

* אתר האינטרנט הרשמי של הפסגה לביטחון גרעיני (באנגלית)
* אתר הפסגה לביטחון גרעיני (בקוריאנית)

הערות שוליים
------------

1. ↑  Seoul’s Hosting of Nuclear Summit to Corner Pyongyang
2. ↑  Nuclear Pushes On Despite Fukushima
אנדרטה לזכר קורבנות הטבח ביער מדבדב
**הטבח ביער מדבדב** (ברוסית: **Медведевский расстрел**) או **טבח אוראל** (**Орловский расстрел**) היה הוצאה להורג המונית בברית המועצות, שבוצעה על ידי המשטרה החשאית הסובייטית נ.ק.ו.ד. ב-11 בספטמבר 1941. הטבח התרחש שלושה חודשים לאחר הפלישה הגרמנית לברית המועצות, 157 אסירים פוליטיים שנכלאו בכלא אוריול הוצאו להורג ביער מדבדב, ממש מחוץ לעיר הרוסית אוריול, בפקודתו האישית של יוסיף סטלין. הוצאה להורג זו הייתה אחד ממעשי הטבח הרבים של אסירים שבוצעו בחופזה על ידי ה-נ.ק.ו.ד. ב-1941, בעקבות פלישת גרמניה.

בשנת 1941 הכיל כלא אוריול כחמשת אלפים אסירים פוליטיים. ב-5 בספטמבר 1941, בהוראת לברנטי בריה, ה-נ.ק.ו.ד. חיבר רשימה של 170 אסירי אוריול שיוצאו להורג. בריה טען שהם היוו את "החלק הזועם יותר של האסירים" וכי הם "ביצעו תסיסה תבוסתנית וניסו לארגן בריחה במטרה לחדש את הפעילות המחתרתית". הרשימה נשלחה לסטלין, שאישר אותה. ב-8 בספטמבר, השופטים וסילי אולריק, דמיטרי קנדיבין ווסילי בוקאנוב, ללא כל התדיינות וללא כל סוג של חקירה, דנו רשמית למוות 161 בני אדם. בזמן ההוצאה להורג, חלק מהרשימה כבר מתו או הועברו בעוד אחרים שוחררו.

רבים מהמוצאים להורג היו אזרחים זרים, ביניהם פריץ נותר, שאפילו אלברט איינשטיין דרש את שחרורו. עצורים נוספים שהוצאו להורג באותו יום כוללים את כריסטיאן רקובסקי, סרגיי אפרון, אולגה קמנבה, גארגין אפרסוב, מריה ספירדונובה ודמיטרי פלטניוב (רופא מפורסם שנידון ל-25 שנים במשפט ראווה).

קישורים חיצוניים
----------------

ויקישיתוף מדיה וקבצים בנושא **הטבח ביער מדבדב** בוויקישיתוף
* פרק 3 טבח אוראל, הרג קציני צבא בכירים

הערות שוליים
------------

1. ↑  Parrish, Michael (1996). "The Orel Massacres, the Killings of Senior Military Officers". *The Lesser Terror: Soviet State Security, 1939-1953**. Westport, CT: Praeger. pp. 69–109. ISBN 0275951138.*
2. ↑  Rabinowitch, Alexander (July 1995). "Maria Spiridonova's 'Last Testament' ". *Russian Review*, Vol. 54, No. 3, pp. 424-446.
משמאל לימין: ‏9.3x32 מ"מ, ‏30-06. ספרינגפילד, ‏8x57 מ"מ, ‏6.5x55 מ"מ, ‏308. ווינצ'סטר (המקביל המסחרי ל-7.62x51 מ"מ נאט"ו).
כדור ה-**30-06. ספרינגפילד** (מכונה "שלושים-אפס-שש", "thirty-ought-six") או **7.62x63 מ"מ** בשיטה המטרית, נכנס לשימוש בצבא ארצות הברית בשנת 1906 (ומכאן ציון ה-"06"). הכדור יועד לשימוש ברובים ובמקלעים, והוא החליף את כדורי ה-30-03. 6 מ"מ לי צי (Lee Navy‏ mm‏ 6), וה-30. צבא ארצות הברית (US Army‏ 30.), והפך לכדור התחמושת הסטנדרטי לנשק קל בצבא ארצות הברית. הכדור שימש ככדור התחמושת העיקרי לנשק קל בצבא ארצות הברית במשך כ-50 שנה, עד שהוחלף לבסוף על ידי כדור ה-7.62x51 מ"מ נאט"ו. כדור ה-06–30. יצא משירות צבאי בתחילת שנות ה-70 של המאה ה-20, אך הוא נותר הכדור הפופולרי ביותר למטרות ציד בארצות הברית, ואחד הפופולריים למטרה זו בעולם.

שימושים
-------

בכדור השתמשו ברובים הבאים:

* ספרינגפילד (רובה)
* M1917 בראונינג
* M1918
* M1919 בראונינג
* M1 גאראנד

ציד בכדור
---------

הכדור משמש ככדור עיקרי לציד במדינות רבות בעולם, כגון, גרמניה ארצות הברית קנדה ואזורים נרחבים באפריקה. הוא משמש לציד של אייל פרדי לבן-זנב אייל פרדי שחור-זנב ודוב גריזלי. בקנדה משמש הכדור גם לציד של דוב שחור הכדור יעיל עד 300 מטר, כדי לפגוע במטרות רחוקות יותר משתמשים בכדורים חזקים יותר כמו 300. וינצ'סטר מגנום, או כל קליבר אחר בסדרת ה־300. או 338.

באפריקה, משתמשים בכדור נגד אנטילופות, והכדור פוגע במשקל כבד של 1000 קילוגרם. עד 300 מטר הכדור עובד מעולה, כמו ה-300. וינצ'סטר, וציידים רבים מעדיפים את הכדור הזה, במקום את הסדרה של מגנום. הכדור הזה מנצל היטב את האנרגיה שלו ב-300 מטר, ומחסניות מודרניות של הכדור עדיפות בהרבה על מחסניות של .300 וינצ'סטר ישנות בזכות כוח האנרגיה.

ה30.06. הוא הכדור הנפוץ ביותר לציד לפני 0.338 לפואה מגנום ו-270. וינצ'סטר.

תכונות
------

לצד השימוש הנרחב בכדור, ה-30.06 הוא כדור מועדף גם בזכות כוח הרתע המתון שלו. הכדור נרתע לאחור קצת פחות מ-60 סנטימטר, ונורה יחסית לאט מקנה הרובה. כוח הרתע הקטן עוזר בדיוק הירייה, וגורם בציד לאובייקט שנורה ל-המטומה, מבלי לאבד כוח וגובה. יש מספר גדול של כדורים שמשתמשים בהם למטרה זו, כולל הקליע הנפוץ ביותר 7.62x51 מ"מ נאט"ו. ניתן תמיד לטעון מחדש את הכדור ללא בעיות, והוא נחשב לכדור טוב. בדרך כלל אין בעיות באספקה כי המחסנית נפוצה בכל העולם.

בסבאלברד משתמשים גם בכדור להגנה עצמית מפני דוב קוטב, ויש לזה יעילות טובה.

קישורים חיצוניים
----------------

ויקישיתוף מדיה וקבצים בנושא **.30-06 ספרינגפילד** בוויקישיתוף
איור משנת 1910 מאת פרנק ריינולדס
**אוריה היפ** (באנגלית: **Uriah Heep**) הוא דמות הנבל בספר דייוויד קופרפילד מאת צ'ארלס דיקנס. דמותו מאופיינת בחוסר כנות, צביעות, ענווה מעושה, אובססיביות וחוסר יושר. נוסף על כך, גם דמותו החיצונית מתוארת כאדם נתעב, הוא רזה מאוד, שיערו שמנוני, ידיו מדומות לדגים מתים ותנועותיו דוחות. הלהקה הבריטית אוריה היפ קרויה על שם הדמות.

דמותו ברומן
-----------

הפעם הראשונה בה נפגש המספר - דייוויד קופרפילד - עם היפ היא כאשר קופרפילד בן ה-15 בא לקנטרברי לגור עם מר ויקפילד. היפ עבד באותה עת כלבלר במשרד עורכי הדין של ויקפילד. הוא חוזר ומתרפס בפני קופרפילד באומרו "אני כה צנוע" ("I'm ever so humble, I am"), ביטוי השב וחוזר בפיו באובססיביות.

במהלך מסלולי חייהם, הנמשכים במסלולים מקבילים, שבים קופרפילד והיפ ונפגשים. היפ מנסה להצטייר כידידו של קופרפילד ומעריצו וטוען כי קופרפילד הצעיר היה זה, שבשיחת אקראי, נטע בראשו של היפ את הרעיון להיכנס כשותף במשרדו של ויקפילד. בהזדמנות אחרות, טוען היפ באוזניו של קופרפילד שתמיד התחנך לצניעות. הוריו הטיפו לו להרכין את ראשו בפני "הטובים יותר ממנו", כלומר בני מעמד האצולה והג'נטלמנים עד שהדבר היה לו לזרא והוא החליט להתקדם ממעמדו ה"כה צנוע" ולטפס בסולם החברתי.

היפ מנצל את הרגלי השתיינות של ויקפילד ומשתלט על משרדו ועל ביתו. בפרט, הוא מקווה לשאת לאשה את אגנס, בתו של מר ויקפילד וידידתו הטובה של קופרפילד. בנקודה זו הופך היפ לאויבו המר של קופרפילד.

בסופו של דבר מתגלה כי היפ מעל בכספיו של ויקפילד ולקוחותיו, זייף מסמכים ואיגרות חוב וניסה לסחוט את מנהל בית הספר המקומי בגין חוסר נאמנותה כביכול של רעייתו.

פגישתם האחרונה של קופרפילד והיפ מתקיימת כאשר קופרפילד מוזמן לסיור בכלא ומוצא שם את היפ כלוא באחד התאים.

גילום הדמות בקולנוע ובטלוויזיה
------------------------------

את הדמות גילמו בין היתר

* רון מודי - דייוויד קופרפילד (סרט, 1969)
* מרטין ג'רוויס - דייוויד קופרפילד (סדרה, 1974)
* ניקולס לינדהרסט - דייוויד קופרפילד (סרט, 1999)
* בן וישו - ההיסטוריה הפרטית של דייוויד קופרפילד

קישורים חיצוניים
----------------

* אוריה היפ, באתר אנציקלופדיה בריטניקה (באנגלית)

* "Who's who in Dickens", by Donald Hawes p. 108-109
**מאבק לחיים** היא עמותה שעוסקת בגיוס תורמי מח עצם עבור חולי לוקמיה.

הרקע להקמת העמותה
-----------------

עמותת "מאבק לחיים" הוקמה בשנת 1999 בעקבות מחלתו של אלי אלקובי שנאבק בלוקמיה במשך שנה. אלקובי נפטר לבסוף ב-10 בפברואר 2000. מאבקו של אלקובי חשף את המחסור בתרומות מח עצם שיכול היה להציל את חייהם של ילדים ובוגרים רבים בארץ ובעולם. אלי הצליח להביא מודעות לסוג סרטן זה (לוקמיה) בקרב הציבור בארץ, ההד התקשורתי למאבקו הביא רבים לסייע ולגייס תורמים מקרב בני העדה המרוקאית בתקווה שיימצא קרוב לא מוכר שיהיה מתאים מבחינה גנטית. עד אז ההתייחסות בקרב הציבור הרחב נעה בין רתיעה לאדישות מתוך אי הבנה של התהליך לאיתור התורם המתאים. אלי ואשתו עפרה הצליחו במאבקם להביא למודעות הציבור בדבר המחלה והקושי בטיפול; אמצעי התקשורת נרתמו למשימה והקדישו לכך שעות רבות של שידורים ברדיו ובטלוויזיה, כך לדוגמה השדרן ירון אנוש בתוכניתו ברדיו ברשת ב' מדי יום שישי, וגלי צה"ל שהקדישו שידורים לדיווח על מצבו של אלי ועל המאבק העיקש למציאת תורם מתאים. בראיון בגלי צה"ל סיפר אלקובי על מצבו, לאחר שיצא לראשונה מהחדר בו שהה שישה שבועות בבידוד: "לומר שההצלחה מלאה יהיה מוגזם. אני מעדיף לשמור על אופטימיות זהירה", אמר. "דברים עוד יכולים להשתנות, אבל הסימנים בהחלט טובים. מח העצם נקלט, והסרטן למעשה מוגר"

מטרות
-----

מטרת העמותה היא להגיע למצב בו ימצא לרוב החולים בארץ תורם מתאים בשלבים הראשונים של המחלה, ובכך ייחסך סבל רב מהם ומבני משפחתם.

עמותת מאבק לחיים משתפת פעולה עם מאגר מח עצם הדסה, ומסייעת בגיוס תורמי מח עצם פוטנציאלים למאגר.

מעת לעת מתקיימים מבצעים לגיוס תורמים פוטנציאלים על ידי מתן דגימות. בנוסף ניתנת אפשרות לתרומה כספית במידה והתורם אינו עומד בקריטריונים למתן דגימה (כמו מגבלת גיל 45 או מוצא עדתי שאינו קרוב לחולה עבורו מתקיים המבצע).

תהליך מציאת התורם המתאים ומבצעים
--------------------------------

כיום בדיקת התאמה לתרומת מח עצם פשוטה ביותר ונעשית על ידי דגימת רוק שנלקחת מחלל הפה, דגימה זו נשלחת למעבדה שם נקבע המבנה הגנטי של התורם ומשם למאגר מח עצם.

הדגימות מצילות החיים נשלחות למעבדה לפענוח DNA בחו"ל, דבר שכרוך בעלויות כספיות גבוהות. מאז הקמת עמותת "מאבק לחיים" על שם אלי אלקובי ז"ל, נוספו למאגרי מח העצם בישראל מעל 250,000 דגימות.

בספטמבר 2016 התפרסם סיפורו של אדם גומון, פעוט בן שנתיים וחצי שחלה בתסמונת המיאלודיספלסטית (Myelodisplastic syndrome – MDS), שאחד הטיפולים היחידים בה הוא השתלת מח עצם. "המחלה כרגע מתבטאת במערכת חיסון ירודה, מלבד זאת מדובר בילד רגיל שאוהב לרוץ, להשתולל ולשחק", אמרה לדבר ראשון אוקסנה גומון, אמו של אדם. בסוף ספטמבר יצאה עמותת "מאבק לחיים", בשיתוף בית החולים הדסה עין כרם, למבצע התרמה למאגר מח העצם, בתקווה למציאת תורם מתאים לאגם. 40 אלף דגימות של תורמים נאספו במהלך המבצע, אך התרומות הכספיות לא הספיקו למימון בדיקתן של כל הדגימות. הדגימות שנאספות ואינן מתאימות לחולה ספציפי, נעשה בהן שימוש עבור חולים אחרים.

ב-2017 פתחו המשפחה ו"מאבק לחיים" במבצע גיוס כספים, שיאפשר להשלים את בדיקת הדגימות.

הערות שוליים
------------

1. ↑  ענת באלינט, סרט על מאבקו של אלי אלקובי בלוקמיה בערוץ 2, באתר הארץ, 17 במרץ 2004
2. ↑  מערכת וואלה! NEWS‏, אלי אלקובי נפטר היום, באתר וואלה!‏, 10 בפברואר 2000
3. ↑  קול שישי עם ירון אנוש ברשת ב`. - פורום רדיו, באתר תפוז אנשים
4. ↑  מערכת וואלה! NEWS‏, אלי אלקובי ניצח את הסרטן, באתר וואלה!‏, 22 בינואר 2000
5. ↑  טל כרמון, ‏הדגימות מצילות החיים נאספו, אך המימון לבדיקתן אזל, באתר דבר העובדים בארץ ישראל, 5 בפברואר 2017
**רחוב אורצ'רד** (באנגלית: **Orchard Road**) הוא רחוב בסינגפור המהווה את מרכז הקניות והבידור של העיר. הרחוב מהווה גם אטרקציה תיירותית מרכזית בסינגפור.

רחוב אורצ'רד (המשמעות המילולית של שם הרחוב היא "פרדס") קיבל את שמו על שם מטעי אגוז המוסקט, הפלפלים והפירות שנמצאו משני צדי הרחוב במהלך המאה ה-19. הפיתוח המסחרי של האזור החל רק במהלך המאה ה-20, והאיץ באופן מהותי רק במהלך שנות ה-70 של המאה ה-20.

רחוב אורצ'רד מכיל מרכזי קניות רבים כולל מספר קניונים תת-קרקעיים, כמו גם כמה ממרכזי הקניות הגדולים ביותר בסינגפור, בהם קניון הפורום, קניון פאלה רנסאנס, קניון ווילוק פלייס, קניון שו סנטר, קניון לאקי פלאזה, קניון ויסמה אטריה, קניון פלאזה סינגפורה, וקניון נגי אן סיטי.

באזור רחוב אורצ'רד ישנם גם מסעדות יוקרה רבות, רשתות קפה, בתי קפה, מועדוני לילה ומלונות רבים. זהו גם המעון הרשמי ומקום עבודתו העיקרי של נשיא סינגפור.

גלריית תמונות
-------------

* מרכז הקניות ION אורצ'רדמרכז הקניות ION אורצ'רד
* פלאזה סינגפורה היא מרכז קניות מרכזי באורצ'רדפלאזה סינגפורה היא מרכז קניות מרכזי באורצ'רד
* תחנת הרכבת התחתית Orchard MRT (אנ')תחנת הרכבת התחתית Orchard MRT (אנ')
* רחוב אורצ'רד בשנת 1900רחוב אורצ'רד בשנת 1900

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **רחוב אורצ'רד** |
| ויקישיתוף תמונות ומדיה בוויקישיתוף: **רחוב אורצ'רד** |

* 

* אתר האינטרנט הרשמי של רחוב אורצ'רד

הערות שוליים
------------

1. ↑  "Shop til you Drop along Orchard Road". *Passion Made Possible*. ארכיון מ-19 אוקטובר 2017. נבדק ב-6 ספטמבר 2015.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 296781488
* WorldCat (עם VIAF): 296781488

 |
**ג'רארדו דה קרמונה** (באיטלקית: **Gerardo da Cremona**; בערך 1114–1187) היה מתרגם של חיבורי מדעיים מן הלשון הערבית ללשון הלטינית.

"כיתאב אל תאסריף", ספרו של אבו אל-קאסם א-זהראווי מתורגם ללטינית מהמקור בשפה הערבית על ידי ג'רארדו דה קרמונה

חייו
----

ג'רארדו דה קרמונה נולד בקרמונה שבלומברדיה. משום שלא היה מרוצה מן הפילוסופיה של מוריו, עקר לטולדו שבקסטיליה (בערך ב-1144). טולדו, שהייתה בירת הפרובינציה טולדו בחליפות קורדובה, נכבשה ב-1085 בידי אלפונסו השישי מלך קסטיליה והפכה לבירת ספרד. שליטיה של העיר הגנו על הקהילה היהודית ושמרו על צביונה של טולדו כמרכז תרבות יהודי-מוסלמי, שבו היו ספריות שהכילו כתבי יד עתיקים. תושביה היהודים והמוסלמים של העיר אמצו לעצמם את שפתם ואת מנהגיהם של הכובשים הנוצריים.

ג'רארדו דה קרמונה למד ערבית כדי שיוכל לקרוא את "אלמגסט", חיבורו הגדול של תלמי, האסטרונום היווני העתיק. הוא התפעל מן הספרות המדעית העשירה, שהייתה כתובה בשפה הערבית, והחליט לתרגמה ללטינית.

בטולדו ג'רארדו דה קרמונה, שהקדיש את חייו לתרגום הספרות המדעית ללטינית, תרגם מערבית חיבורים מדעיים רבים ובהם: "אלמאגסט" של תלמי, "יסודות" של אוקלידס, "תרבוע העיגול" של ארכימדס, "על השמים" של אריסטו, 11 חיבורים המיוחסים לגלנוס, 11 ספרי רפואה ובהם ספרו של אל-ראזי "קיטאב אל-מנסורי" וספרו של אבו אל-קאסם א-זהראווי "כתאב אל-תסריף", הספר "חשבון ההשלמה וההקבלה" של אבו ג'עפר מחמד אל ח'ואריזמי, חיבורים מדעיים של אל-פאראבי, של אל-כנדי ושל הרופא יצחק ישראלי (בן המאה העשירית במצרים).

תרגומו ללטינית של ספרם המתמטי של האחים בנו מוסא "הספר על חישוב של מישורים וצורות מעגליות" היה בשימוש רחב בימי הביניים, וצוטט על ידי מלומדים כגון ת'אבת אבן קורה, איבן אל-היית'ם, פיבונאצ'י, רוג'ר בייקון ועוד.

תרגומו ללטינית של ספרו של אל ח'ואריזמי שימש כטקסט העיקרי באוניברסיטאות של אירופה עד המאה השש עשרה. תרגומו ללטינית של ספרו של תלמי היה התרגום היחיד במערב אירופה עד שג'ורג' מטרביזונד תרגם את תלמי מן המקור היווני במאה החמש עשרה. מלבד תרגומיו הרבים, ג'רארדו דה קרמונה כתב גם חיבורים מקוריים בתחום האלגברה, האריתמטיקה והאסטרונומיה.

קישורים חיצוניים
----------------

ויקישיתוף מדיה וקבצים בנושא **ג'רארדו דה קרמונה** בוויקישיתוף
* ג'רארדו דה קרמונה, באתר אנציקלופדיה בריטניקה (באנגלית)

הערות שוליים
------------

1. ↑  החיבור קיבל שני שמות בלטינית: 1) Liber trium fratrum de geometria ו-2) Verba filiorum Moysi filii Sekir
2. ↑  Josep Casulleras, Banū Mūsā, The Biographical Encyclopedia of Astronomers, Springer, 2007.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261611305171
* BIBSYS: 90264130
* BNE: XX882143
* BnF: cb143242961 (data)
* CANTIC: a11576704
* CiNii: DA04047389
* GND: 119174979
* ICCU: BVEV000437
* ISNI: 0000 0001 2141 8551
* LCCN: n86026019
* LNB: 000216405
* NKC: nlk20000091733
* NLA: 35195311
* NLG: 92824
* NTA: 067464874
* RERO: 02-A000071119
* SELIBR: 291101
* SNAC: w61n893s
* SUDOC: 030738180
* Trove: 860280
* VcBA: 495/45304
* VIAF: 84814786
* WorldCat: lccn-n86026019

 |
**קלבן דוגלאס סילבה אוליביירה** (נולד ב-25 בפברואר 2001), הידוע בשם **קלבן**, הוא כדורגלן ברזילאי שמשחק בעמדת המגן ימני במועדון צסק"א מוסקבה.

קריירה
------

קלבן החל את דרכו במחלקת הנוער של גוארני דה פליוסה המקומית, שם עורר עניין מהקבוצה אתלטיקו פרנאאנסה. קלבן הצטרף למחלקת הנוער של אתלטיקו פרנאאנסה באוגוסט 2018.

בשנת 2019, קלבן היה חלק מהסגל הבוגר שזכה באליפות מדינת פרנה. הוא אף הפך לשחקן הראשון שנולד במאה ה-21 ששיחק בקבוצה הבוגרת של אתלטיקו פרנאאנסה. ב-6 באפריל 2019, הוא כבש את השער הראשון שלו במועדון נגד ריו ברנקו במסגרת גביע פרנאאנסה. ב-19 במאי 2019, הוא ערך את הופעת הבכורה שלו בליגת העל הברזילאית. כמו כן, הוא זכה בגביע הברזילאי ב-2019 ואף שיחק בשלושה משחקים בגביע, כולל שני משחקי הגמר.

קישורים חיצוניים
----------------

ויקישיתוף מדיה וקבצים בנושא **קלבן דוגלאס סילבה אוליביירה** בוויקישיתוף
* קלבן דוגלאס סילבה אוליביירה, ברשת החברתית אקס (טוויטר)
* קלבן דוגלאס סילבה אוליביירה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Caçula do grupo, Khellven faz história no Athletico, renova por cinco anos e conquista a torcida, globo

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קלבן דוגלאס סילבה אוליביירה"**.
**ויליאם רוברט אנדרסון** (באנגלית: **William Robert Anderson**;‏ 17 ביוני 1921 - 25 בפברואר 2007) היה קצין במערך הצוללות של צי ארצות הברית ונציג טנסי בבית הנבחרים של ארצות הברית בין השנים 1965–1973. בין 1957 ל-1959 פיקד על הצוללת הגרעינית הראשונה, ה"נאוטילוס", במסגרת זו עבר לראשונה תחת כיפת הקרח של הקוטב הצפוני.

תולדות חייו
-----------

נולד באזור כפרי בטנסי, סיים בית ספר צבאי בעיר קולומביה. בשנת 1942 היה לבוגר האקדמיה הימית של ארצות הברית, במחזור שקוצר עקב פרוץ מלחמת העולם השנייה. הוא הוצב במערך הצוללות ושירת במהלך המלחמה באחד-עשר קרבות עבורם זכה בעיטורים כולל עיטור כוכב הארד.

בשנת 1954 נבחר אישית על ידי "אבי הצוללות הגרעיניות" היימן ריקובר לסגן המפקד של הצוללת הגרעינית הראשונה, ה"נאוטילוס". בשנת 1957 היה למפקד הצוללת. בתפקידו זה פיקד על הכלי במהלך מבצע "סאנשיין", בו עברה הצוללת מתחת לכיפת הקרח של הקוטב הצפוני. עבור משימה זו קיבל מאת נשיא ארצות הברית, דוויט דייוויד אייזנהאור, את אות לגיון ההצטיינות.

ב-1962, לאחר שפרש משירות רץ למשרת מושל טנסי כמועמד עצמאי. לאחר שנכשל בבחירות הצטרף למפלגה הדמוקרטית הוא נבחר בבחירות המקדימות לכהן כחבר קונגרס הוא שב ונבחר שלוש פעמים נוספות (כיהן בקונגרס בשנים 1965-1973). במקביל פעל כעוזרו של היימן ריקובר בצי הצוללות הגרעיניות והיה יועץ הנשיא קנדי בנושא חיל השלום.

עמדותיו נחשבו ליברליות יחסית לקצין צי מאזור כפרי בטנסי. במהלך חברותו בבית הנבחרים עבר מתמיכה פסיבית במלחמת וייטנאם להתנגדות נחרצת ובפרט גינה את פעילותו של ג'ון אדגר הובר כנגד מתנגדי המלחמה כבלתי חוקתית.

אנדרסון כתב שני ספרים אודות מסעו מתחת לקוטב. את הראשון, *Nautilus 90 North*, שראה אור ב-1959, כתב יחד עם קליי בלייר (.Clay Blair Jr). ספרו השני, *The Ice Diaries*, נכתב יחד עם דון קיית' (Don Keith) וכלל חומר רב שהיה חסוי בעת פרסום הספר הראשון. הספר ראה אור לאחר מותו של אנדרסון.

לקריאה נוספת
------------

* Anderson, William R.; Blair, Clay (May 1989) [1959]. **Nautilus 90 North**. McGraw-Hill. מסת"ב 0830-64005-3
* Anderson, William R.; Don Keith, **The Ice Diaries**, Thomas Nelson Publishers, July 2008. מסת"ב 0785227598

קישורים חיצוניים
----------------

* נקרולוג הניו יורק טיימס, 6 במרץ 2007
* נקרולוג גארדיאן, 7 במרץ 2007
* ויליאם ר. אנדרסון באתר המדריך הביוגרפי של הקונגרס של ארצות הברית (באנגלית)
* ויליאם ר. אנדרסון, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009748029205171
* BIBSYS: 90604368
* BNE: XX897285
* BnF: cb12666406b (data)
* CANTIC: a10440070
* CiNii: DA1024042X
* GND: 136199704
* ISNI: 0000 0000 8091 7775
* LCCN: n82059182
* NDL: 00519576
* NTA: 072585803
* SNAC: w67q2gv0
* SUDOC: 252878310
* US Congress: A000203
* VIAF: 12428689
* WorldCat: lccn-n82059182

 |
אין תמונה חופשיתאין תמונה חופשית
**רונית מרזן** (נולדה ב-22 במרץ 1959) היא חוקרת בבית הספר למדע המדינה באוניברסיטת חיפה, זוכת פרס חייקין לשנת 2014 ופרס בהט לשנת 2020.

ביוגרפיה
--------

נולדה ב-1959 וגדלה בטבריה. למדה במגמת אלקטרוניקה ופיזיקה בתיכון, ולאחר מכן התקבלה ללימודי עתודה בשפה וספרות ערבית והיסטוריה של המזרח התיכון. לאחר סיום התואר הראשון התגייסה ליחידה 8200 ושירתה כקב"רית.

קריירה
------

ב-1985 מונתה למפקדת ביה"ס הקדם צבאי של חיל המודיעין שהכשיר את החיילים והשוחרים של 8200 לגזרה הצפונית. ב-1993 השתחררה מצה"ל והצטרפה לשב"כ, שם הועסקה במשך 19 שנה כמומחית ידע בנוהגים הלשוניים, התרבותיים והדתיים של החברה הערבית.

מרזן המשיכה בלימודיה האקדמיים וסיימה תואר שני במדעי המדינה ותואר שלישי בהיסטוריה של המזרח התיכון. בעבודת הדוקטורט שלה, שכתבה מרזן בהנחייתו של פרופ' יוסף נבו, אוניברסיטת תל אביב, השוותה את השימוש בדת שעשו חאג' אמין אל חוסיניי ויאסר ערפאת לקידום מטרות פוליטיות ולאומיות בתהליך הבינוי של האומה הפלסטינית. על עבודתה זכתה בפרס "חייקין" לעבודת מחקר מצטיינת לשנת 2014.

בשנת 2020 זכה ספרה "האב, הבן ורוח המהפכה" בפרס בהט של אוניברסיטת חיפה.

מרזן מפרסמת מאמרי פרשנות בנושא המזרח התיכון בעיתונות הכתובה ומשמשת כפרשנית בערוצי הטלוויזיה והרדיו השונים. מרצה באוניברסיטה הפתוחה ובחוג למדעי המדינה באוניברסיטת חיפה וחוקרת בקתדרת חייקין לגאואסטרטגיה.

מרזן חברה במאגר המומחיות של פורום דבורה.

חיים אישיים
-----------

נשואה, אמא לשלושה ילדים וסבתא לשלושה נכדים, מתגוררת בכרמל שבחיפה.

פרסומים נבחרים
--------------

* **יאסר ערפאת – רטוריקה של מנהיג בודד**. תל אביב: רסלינג, 2016
* **האב, הבן ורוח המהפכה: הצעירים והצעירות ב"אביב הערבי"**, הוצאת פרדס, 2021
* **"כולנו מרים" - كلنا مریم"** קתדרת חייקין לגאואסטרטגיה, 04 בפברואר 2019
* ישראל צריכה לדבר עם מנהיג חמאס בעזה, הארץ, 14 במאי 2019
* שלב חדש במאבק הפלסטיני לשחרור, הארץ, 20 במרץ 2018
* קטר וטורקיה מניעות את הפלסטינים למאבק אלים. דעה. ניוזלטר ישראל דפנס, 5/02/2019

קישורים חיצוניים
----------------

* אתר האינטרנט הרשמי של ד"ר רונית מרזן
* רונית מרזן, ברשת החברתית פייסבוק
* רונית מרזן, ברשת החברתית פייסבוק
* מאמרי פרשנות של רונית מרזן באתר הארץ
* ראיונות לתקשורת
* קובץ צליל הילה ויסברג, ‏"כשאנחנו רצים לקטאר בנושא החטופים אנחנו מבזים את בעלת מנוף הלחץ האמיתי מול חמאס", באתר גלובס, 9 בנובמבר 2023

הערות שוליים
------------

1. ↑  ד"ר רונית מרזן, באתר סופרנוס
2. ↑  אתר למנויים בלבד רוית הכט, "את חמאס אי אפשר להוציא מעזה. זה מה יש, זה הפרטנר", באתר הארץ, 25 בנובמבר 2021
3. ↑  ד"ר רונית מרזן, קצת על עצמי, באתר אוניברסיטת חיפה
4. ↑  Super User, פרס חייקין - זוכי עבר, באתר ch-strategy.hevra.haifa.ac.il
5. ↑  פרס בהט – הוצאת הספרים של אוניברסיטת חיפה
6. ↑  Marzan - ראיונות לתקשורת, באתר marzan.poli.haifa.ac.il
7. ↑  רונית מרזן, באתר האוניברסיטה הפתוחה מערך לימודי חוץ
8. ↑  Marzan - קורסים, באתר marzan.poli.haifa.ac.il
9. ↑  מאגר המומחיות של פורום דבורה, באתר פורום דבורה
10. 1 2 3 4 5  ד"ר רונית מרזן, באתר אניברסיטת חיפה, קתדרת חייקין לגיאואסטרטגיה
**ראודה מורקוס** (בערבית: **روضة مرقص**; נולדה ב-1974) היא משוררת, עורכת דין ופעילה לסבית פלסטינית, ממייסדות ארגון אסוואת (أصوات), העמותה למען נשים להטב"קיות (לסביות, טרנסג'נדריות, ביסקסואליות, קוויריות). אסוואת הוא הארגון הפלסטיני הראשון למען זכויות נשים גאות, ופועל כיחידה עצמאית במסגרת ארגון הנשים כייאן. מורקוס, האישה הפלסטינית הראשונה שיצאה מהארון באופן ציבורי כלסבית קווירית, זכתה בשנת 2006 בפרס "פליפה סאוזה" מהאגודה הבינלאומית לזכויות להט"ב (IGLHRC).

רקע
---

הפעילות הציבורית של מורקוס התחילה ב-2002, כשהצטרפה לפורום מקוון ללסביות פלסטיניות מישראל ומהרשות הפלסטינית. כשנוכחה במחסור בהתארגנות, החליטה לייסד את אסוואת, ("קולות"), כדי לתת קול לנשים קוויריות פלסטיניות. מורקוס התראיינה ל"ידיעות אחרונות" בנושא הקמת הארגון ב-2003, וביקשה שזהותה לא תיחשף, אך העיתון פרסם את זהותה המינית כאשר כלל את המילה "לסבית" בכותרת המאמר בצירוף צילום שלה, ובכך עשה לה אאוטינג. עם חשיפת זהותה, חוותה תקיפות פיזיות, איומי מוות, והתעמרות מילולית; המכונית שלה הושחתה מספר פעמים, והיא פוטרה מעבודתה.

למורקוס רקע אקדמי בספרות עברית ובבלשנות כללית עם שליטה בשפות עברית, ערבית ואנגלית. בנוסף, היא בעלת תואר ראשון ושני במשפטים ומתמחה בדיני עבודה. ב-2013 סיימה את התואר שני המתמקד בנושא נשים פלסטיניות בשוק העבודה, אותו למדה כעמיתת הקתדרה לזכויות אדם ע"ש אמיל זולא במסגרת המחזור הראשון של תוכנית "תקנה". מאז החלה לימודי דוקטורט.

ב-2008 הקימה מורקוס פלטפורמה מקוונת לאקטיביסטים בתחום זכויות האדם ולהט"ב מהמזרח התיכון וצפון אפריקה. בשנת 2009 ההתארגנות התפתחה לארגון Mantiqitna, הפועל למען זכויות על בסיס מגדר ומיניות. המטרה של הארגון הוא לעודד צמיחה, ולייצר מרחב תומך לפעילים בתחום.

ביוני 2015 נכללה מורקוס ברשימת "היכל הקהילה 2015: 40 המשפיעים בתולדות הקהילה", שנערכה על ידי האגודה למען הלהט"ב בישראל ומערכת "מאקו גאווה", כדי להכיר באנשים ואירועים אשר שינו את יחס החברה הישראלית לקהילה הגאה. האישים הנבחרים אף זכו לכבוד בכנס בינלאומי שנערך למחרת צאת הרשימה.

ביום האישה הבינלאומי 2016, הוענק לה בכנסת אות הוקרה מיושבת ראש הוועדה למעמד האישה, חברת הכנסת עאידה תומא סלימאן, על היותה אשה מחוללת שינוי בעולם, בשל פעילותה למען נשים קווירייות והקמת ארגון אסוואת.

ראו גם
------

| עיינו גם בפורטלים: |
| --- |
|  | **פורטל אישים** |
|  | **פורטל להט"ב** |

הערות שוליים
------------

1. ↑  U.S. takes gay rights global, despite unsure welcome, The Columbian, June 29, 2014
2. ↑  An interview with Rauda Morcos, co-founder of Aswat, ASWAT, April 30 2007
3. 1 2  A Celebration Of Courage: Rauda Morcos, Founder Of Aswat, The First Palestinian Lesbian Group, Receives Felipa Award, OutRight Action International, March 22, 2006
4. 1 2  Between Patriarchy and Occupation: Rauda Morcos and Palestinian Lesbian Activism for Bodily Rights, Samar Habib and Nayla Moujaes, al-raidaIssue 138-139-140, Summer/Fall/Winter 2012-2013
5. ↑  ראודה מורקוס - חברת המחזור הראשון של תוכנית "תקנה", המכללה למינהל
6. ↑  ג'ורג' אבני שיר נחמיאס, ‏היכל הקהילה 2015: 40 המשפיעים בתולדות הקהילה, באתר ‏מאקו‏, 7 ביוני 2015
7. ↑  יום האישה הבינלאומי, טקס הוקרה, נשים משנות עולם, הוועדה למעמד האישה, אתר הכנסת, 2016

קישורים חיצוניים
----------------

* ראודה מורקוס, ברשת החברתית LinkedIn
**פיטר ארנט** (שם מלא באנגלית: **Peter Gregg Arnett**, נולד ב-13 בנובמבר 1934 בריברטון שבניו זילנד) הוא עיתונאי אמריקאי ממוצא ניו זילנדי.

ביוגרפיה
--------

ארנט כתב לכתב העת נשיונל ג'יאוגרפיק ואחר כך עבד במספר רשתות חדשות, בעיקר ברשת CNN. ארנט ידוע בעיקר בשל עבודתו ככתב מלחמה, וסיקוריו את מלחמת וייטנאם ואת מלחמת המפרץ הראשונה. ב-1997 ראיין ארנט את אוסאמה בן לאדן.
ארנט זכה בפרס פוליצר ב-1966 לסיקור בינלאומי, על עבודתו בווייטנאם (שבה עבד בעיקר בשביל סוכנות הידיעות Associated Press). בנוסף, ארנט נושא באות מסדר התהילה הניו זילנדי (New Zealand Order of Merit).

ארנט החל את דרכו העיתונאית בבנגקוק, והחל להוציא עיתון מקומי בשפה האנגלית בלאוס ב-1960. מאוחר יותר הגיע לווייטנאם, שם עבד כשליח סוכנות הידיעות Associated Press, וחיבר מספר כתבות חשובות, למורת רוחו של הממשל האמריקאי.

באפריל 2003, במהלך מלחמת ארצות הברית בעיראק, התראיין פיטר ארנט לערוץ טלוויזיה עיראקי, ומתח ביקורת על ארצות הברית והנשיא בוש. לדבריו "התוכנית הראשונית למתקפה אמריקנית בעיראק נכשלה בעקבות עקשנות הכוחות העיראקים". דבריו, ובמיוחד העיתוי שבהן הן נאמרו, עוררו סערה בארצות הברית, ובתגובה ארנט כינה את התקרית "טעות בשיפוט" והתנצל על דבריו. עם זאת הוסיף כי "אמרתי בריאיון שנערך בסוף השבוע מה שכולם בכל מקרה יודעים לגבי המלחמה". למרות התנצלותו, רשת NBC בה עבד, החליטה בסופו של דבר לפטרו, ולאחר שיחה שקיים ארנט עם נשיא החברה, ניל שפירו, הודיעה החברה כי הכתב לא יעבוד יותר עבורה.

קישורים חיצוניים
----------------

ויקישיתוף מדיה וקבצים בנושא **פיטר ארנט** בוויקישיתוף
* אתר למנויים בלבד פיטר ארנט, אי-פי, 40 שנה לסיום מלחמת וייטנאם | כך נראו רגעי נפילת סייגון מתוך העיר הנצורה, באתר הארץ, 30 באפריל 2015
* העיתונאי פיטר ארנט מתנצל בשידור חי, סרטון באתר יוטיוב

הערות שוליים
------------

1. ↑  רשת אן.בי.סי. פיטרה את הכתב בבגדד, באתר וואלה!‏, 31 במרץ 2003
2. ↑  אן.בי.סי פיטרה את הכתב פיטר ארנט, באתר nana 10 - חדשות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007427668805171
* BIBSYS: 97023707
* BnF: cb137442918 (data)
* CiNii: DA08112915
* GND: 119180111
* ISNI: 0000 0001 2143 4981
* LCCN: n93098627
* NDL: 00431732
* NKC: jn20000700076
* NTA: 117380288
* SNAC: w6vb0rsf
* SUDOC: 057618860
* VIAF: 91644507
* WorldCat: lccn-n93098627

 |